তথ্যবিবরণী নম্বর : ৩০৮১

**ঈদে ১০ কেজি হারে চাল সহায়তা পাবে এক কোটিরও বেশি দুঃস্থ পরিবার**

ঢাকা, ২০ আষাঢ় (৪ জুলাই) :

পবিত্র ঈদুল আজহা উপলক্ষে ভিজিএফের (ভালনারেবল গ্রুপ ফিডিং) আওতায় এক কোটিরও বেশি অতিদরিদ্র ও অসহায় দুঃস্থ পরিবারকে বিনামূল্যে ১০ কেজি হারে চাল দেবে সরকার। এলক্ষ্যে দুর্যোগ ব্যবস্থাপনা ও ত্রাণ মন্ত্রণালয় থেকে চাল বরাদ্দ দিয়ে আজ দুর্যোগ ব্যবস্থাপনা অধিদফতরের মহাপরিচালকের কাছে চিঠি দেওয়া হয়েছে ।

ঈদুল আজহা উপলক্ষে ভিজিএফ কর্মসূচির আওতায় সারাদেশে ৬৪টি জেলার ৪৯২টি উপজেলার জন্য ৮৭ লাখ ৭৯ হাজার ২০৩টি এবং ৩২৮টি পৌরসভার জন্য ১২ লাখ ৩৮ হাজার ৪৪৮টিসহ মোট এক কোটি ১৭ হাজার ৫৫১টি কার্ডের বিপরীতে ১০ কেজি হারে এক লাখ ১৭৬ দশমিক ৫১ টন চাল বরাদ্দ দেওয়া হয়। জেলা প্রশাসকগণ ভিজিএফ বরাদ্দের বিষয়ে সংশ্লিষ্ট এলাকার সংসদ সদস্যকে অবহিত করবেন।

বরাদ্দপত্রে বলা হয়েছে, ভিজিএফ উপকারভোগী বাছাইয়ের ক্ষেত্রে আদমশুমারি ২০১১ এর জনসংখ্যা অনুযায়ী ইউনিয়ন ও ওয়ার্ডভিত্তিক বরাদ্দ করা ভিজিএফ কার্ড সংখ্যা পুনঃবিভাজন করে তালিকা প্রস্তুত করতে হবে । দুঃস্থ ও অতিদরিদ্র ব্যক্তি বা পরিবারকে এ সহায়তা দিতে হবে। তবে সাম্প্রতিক বন্যাক্রান্ত ও অন্যান্য প্রাকৃতিক দুর্যোগে ক্ষতিগ্রস্ত দুঃস্থদের অগ্রাধিকার দিতে হবে।

১২টি শর্ত দিয়ে এর চারটি পূরণ করে এমন ব্যক্তি বা পরিবারকে দুঃস্থ বলে গণ্য করে সহায়তা দিতে হবে। শর্তগুলোর মধ্যে রয়েছে- যাদের ভিটাবাড়ী ছাড়া কোন জমি নেই, যে পরিবার দিন মজুরের আয়ের উপর নির্ভরশীল, যে পরিবারে মহিলা শ্রমিকের আয় বা ভিক্ষাবৃত্তির উপর নির্ভরশীল, যে পরিবারে উপার্জনক্ষম পূর্ণ বয়স্ক কোন পুরুষ সদস্য নেই, যে পরিবারে স্কুলগামী শিশুকে উপার্জনের জন্য কাজ করতে হয়, যে পরিবারে উপার্জনশীল কোন সম্পদ নেই, যে পরিবারের প্রধান স্বামী পরিত্যক্তা, যে পরিবারের প্রধান অস্বচ্ছল মুক্তিযোদ্ধা, যে পরিবারের প্রধান অস্বচ্ছল ও অক্ষম প্রতিবন্ধী, যে পরিবার কোন ক্ষুদ্র ঋণ পায়নি, যে পরিবার প্রাকৃতিক দুর্যোগের শিকার হয়ে চরম খাদ্য বা অর্থ সংকটে পড়েছে এবং যে পরিবারের সদস্যরা বছরের অধিকাংশ সময় দু’বেলা খাবার পায় না।

ইউনিয়ন ও পৌরসভা ভিজিএফ কমিটির প্রকাশ্য সভায় এই তালিকা প্রণীত এবং প্রত্যায়িত হতে হবে। তালিকা এমনভাবে করতে হবে যে একই পরিবারের একাধিক ব্যক্তি ভিজিএফ কার্ড বরাদ্দ না পায়। বরাদ্দকৃত চাল শর্ত মেনে আগামী ১৯ জুলাইয়ের মধ্যে বিতরণ নিশ্চিত করতে হবে বলে বরাদ্দপত্রে উল্লেখ করা হয়।

#

সেলিম/মাসুম/রেজুয়ান/মোশারফ/সেলিমুজ্জামান/২০২১/২৩১০ ঘণ্টা

তথ্যবিবরণী নম্বর : ৩০৮০

**ক্ষতিগ্রস্তদের সহায়তায় পৌঁনে ৮ কোটি টাকা ও ২৩ হাজার টন চাল বরাদ্দ**

ঢাকা, ২০ আষাঢ় (৪ জুলাই) :

করোনাভাইরাস মহামারির কারণে বিধিনিষেধসহ বিভিন্ন প্রাকৃতিক দুর্যোগে ক্ষতিগ্রস্তদের মানবিক সহায়তায় সারাদেশে ৭ কোটি ৭০ লাখ টাকা এবং ২২ হাজার ৮৩০ টন চাল বরাদ্দ দিয়েছে সরকার।

দুর্যোগ ব্যবস্থাপনা ও ত্রাণ মন্ত্রণালয় থেকে আজ এ বরাদ্দ প্রদান করা হয়।

কোভিড-১৯ সহ বিভিন্ন প্রাকৃতিক দুর্যোগের ক্ষতিগ্রস্তদের সাহায্যার্থে মানবিক সহায়তা দিতে দেশের ৬৪টি জেলায় জেলা প্রশাসকদের অনুকূলে ৫ হাজার ৪৫০ মেট্রিক টন চাল এবং তিন কোটি এক লাখ টাকা বরাদ্দ দেওয়া হয়েছে।

একই ধরনের সহায়তা দিতে দেশের ৬৪টি জেলার ৩২৮টি পৌরসভার অনুকূলে মোট ৩ হাজার ২৮০ টন চাল এবং মোট তিন কোটি ২৮ লাখ টাকা বরাদ্দ দেওয়া হয়েছে।

বরাদ্দের শর্তানুযায়ী বরাদ্দকৃত চাল এবং নগদ টাকা বিভিন্ন প্রাকৃতিক দুর্যোগ ও কোভিড-১৯ এর পরিপ্রেক্ষিতে পরিবহন শ্রমিকসহ কর্মহীন ও দুঃস্থ ব্যক্তিদের অগ্রাধিকার ভিত্তিতে মানবিক সহায়তা হিসেবে বিতরণ করতে হবে । ৩৩৩ নম্বরে ফোন করলে মানবিক সহায়তা পাওয়ার যোগ্য ব্যক্তিদেরকে বরাদ্দ থেকে খাদ্য সহায়তা (চাল, ডাল, লবণ, তেল, আলু ইত্যাদি) দিতে হবে।

অপর এক আদেশে কোভিড-১৯, বন্যা, নদীভাঙন ও প্রাকৃতিক দুর্যোগে ক্ষতিগ্রস্তদের মানবিক সহায়তা দিতে ৬৪টি জেলা প্রশাসকদের অনুকূলে মোট ১৪ হাজার ১০০ মেট্রিক টন চাল এবং এক কোটি ৪১ লাখ টাকা বরাদ্দ দেওয়া হয়েছে ।

#

সেলিম/মাসুম/রেজুয়ান/মোশারফ/সেলিমুজ্জামান/২০২১/২৩০০ ঘণ্টা

তথ্যবিবরণী নম্বর : ৩০৭৯

**স্মার্ট সিটির উন্নয়নে কাজ করতে জাপানের আগ্রহ প্রকাশ**

ঢাকা, ২০ আষাঢ় (৪ জুলাই) :

স্মার্ট সিটির উন্নয়নে বাংলাদেশের সাথে কাজ করতে আগ্রহ প্রকাশ করেছে জাপান। বাংলাদেশে নিযুক্ত জাপানের রাষ্ট্রদূত ইতো নাওকি আজ তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলকের সাথে আইসিটি বিভাগের সভাকক্ষে বৈঠককালে এ বিষয়ে আগ্রহ প্রকাশ করেন।

বৈঠকে আইসিটি প্রতিমন্ত্রী জাপানের সহযোগিতায় স্মার্ট সিটি প্রতিষ্ঠা, ইনফরমেশন শেয়ারিং লক্ষ্যে সাইবার সিকিউরিটি বিষয়ে ডিজিটাল সিকিউরিটি এজেন্সির সাথে সমঝোতা স্মারক স্বাক্ষর, হাইটেক পার্কের অধীন জাপান -বাংলাদেশ আইটি বিশ্ববিদ্যালয় প্রতিষ্ঠা, জাপানি টেকনিক্যাল এক্সপার্টদের মাধ্যমে ই-ওয়েস্ট ম্যানেজমেন্ট প্লান্ট, জাপানি প্রশিক্ষকদের মাধ্যমে শেখ হাসিনা ইনস্টিটিউট অভ্‌ ফ্রন্টিয়ার টেকনোলজি, এটুআই পরিচালনায় ডিজিটাল লিডারশিপ একাডেমি প্রতিষ্ঠা, ই-গভর্নেন্স আরো টেকসই করা, বাংলাদেশ-জাপান ডিজিটাল সামিট ব্যবস্থা করাসহ বাংলাদেশের আইটি খাতের উন্নয়ন ও বিকাশে যৌথভাবে কাজ করার জন্য বিভিন্ন প্রস্তাব জাপানের রাষ্ট্রদূতের কাছে উপস্থাপন করেন।

প্রতিমন্ত্রী বলেন, ইতোমধ্যে ইআরডির নিকট বাংলাদেশ-জাপান আইসিটি বিশ্ববিদ্যালয় প্রতিষ্ঠার জন্য শিল্প বিপ্লব ৪.০ এবং সোসাইটি ৫.০ সম্পাদনে বিশেষত্ব পূরণের লক্ষ্যে একটি প্রস্তাব পাঠানো হয়েছে ।

বাংলাদেশ স্মার্ট সিটির বিকাশে কাজ করার আগ্রহের প্রশংসা করে পলক বলেন, প্রধানমন্ত্রী শেখ হাসিনার স্বপ্নের কর্মসূচি - ‘আমার গ্রাম, আমার শহর’ - অর্থাৎ গ্রামীণ মানুষের কাছে সমস্ত আধুনিক সুযোগ সুবিধা নিশ্চিত করতে জাপান সহায়তা করতে পারে। তিনি আরো বলেন, কেবল স্মার্ট সিটির বিকাশই নয়, বাংলাদেশকে একটি স্মার্ট দেশে পরিণত করতে এবং স্বাস্থ্য, শিক্ষা, কৃষি, অটোমোবাইল এবং অন্যান্য ক্ষেত্রে জাপান সহায়তা দিতে পারে।

আইসিটি প্রতিমন্ত্রী তাঁর উপস্থাপনায় বলেন, চতুর্থ শিল্প বিপ্লব অনুসারে কর্মসংস্থান ও দক্ষতা অর্জনের লক্ষ্যে বাংলাদেশ-জাপান আইসিটি বিশ্ববিদ্যালয়ে রাষ্ট্রীয়-শিল্প-উদ্ভাবন কেন্দ্র এবং গবেষণা ও উন্নয়ন সুবিধাসমূহ প্রতিষ্ঠার উদ্যোগ নিয়েছে সরকার। ইতিমধ্যে দেশে ৩৯টি হাই-টেক ও আইটি পার্ক প্রতিষ্ঠা করা হয়েছে উল্লেখ করে প্রতিমন্ত্রী নির্মিত হাইটেক পার্কসমূহে জাপানি আইটি কোম্পানিগুলোর বিনিয়োগের বিষয়ে রাষ্ট্রদূতের সহযোগিতা কামনা করেন।

বৈঠকে জাপান ও বাংলাদেশ কৌশলগত অংশীদারিত্ব বিকাশের মাধ্যমে দু'দেশের মধ্যকার সহযোগিতা আরো বিস্তৃত করার লক্ষ্যে একত্রে কাজ করার ওপর গুরুত্বারোপ করেন রাষ্ট্রদূত।

আইসিটি বিভাগের সিনিয়র সচিব এন এম জিয়াউল আলম, বাংলাদেশ কম্পিউটার কাউন্সিলের নির্বাহী পরিচালক পার্থপ্রতিম দেব, বাংলাদেশ হাই-টেক পার্ক কর্তৃপক্ষের ব্যবস্থাপনা পরিচালক ডাঃ বিকর্ণো কুমার ঘোষ এবং জাপান দূতাবাসের কর্মকর্তাগণ এসময় উপস্থিত ছিলেন।

#

শহিদুল/মাসুম/রেজুয়ান/মোশারফ/সেলিম/২০২১/২১৫০ ঘণ্টা

তথ্যবিবরণী                                                                                          নম্বর : ৩০৭৮

**কোভিড**-**১৯** **সংক্রান্ত সর্বশেষ প্রতিবেদন**

ঢাকা, ২০ আষাঢ় (৪ জুলাই) :

স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ২৯ হাজার ৮৭৯ জনের নমুনা পরীক্ষা করে ৮ হাজার ৬৬১ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৯ লাখ ৪৪ হাজার ৯১৭ জন।

          গত ২৪ ঘণ্টায় ১৫৩ জন-সহ এ পর্যন্ত ১৫ হাজার ৬৫ জন এ রোগে মৃত্যুবরণ করেছেন।

          করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৮ লাখ ৩৩ হাজার ৮৯৭ জন।

#

দলিল/মাসুম/রেজুয়ান/মোশারফ/সেলিম/২০২১/১৯০০ ঘণ্টা

তথ্যবিবরণী নম্বর : ৩০৭৭

**রৌমারীর নদীভাঙন এলাকা পরিদর্শন করেন প্রাথমিক ও গণশিক্ষা প্রতিমন্ত্রী**

রৌমারী (কুড়িগ্রাম), ২০ আষাঢ় (৪ জুলাই) :

প্রাথমিক ও গণশিক্ষা প্রতিমন্ত্রী মোঃ জাকির হোসেন আজ কুড়িগ্রাম জেলার রৌমারী উপজেলায় সম্প্রতি বন্যায় ক্ষতিগ্রস্ত বিভিন্ন নদীভাঙন এলাকা পরিদর্শন করেন। হঠাৎ বন্যায় নদীভাঙনে উপজেলার সাহেবের আলগা, ঘুঘুমারী, খোদাইমারী ও কোদালকাঠির অনেক ঘরবাড়ি ও জমির ফসলের বিপুল পরিমাণ ক্ষতি হয়েছে। নদীভাঙন রোধে বালির বস্তাসহ প্রয়োজনীয় উপকরণ সরবরাহের জন্য স্থানীয় প্রশাসনকে তিনি নির্দেশ প্রদান করেন।

এ সময় প্রতিমন্ত্রী বলেন, বাংলাদেশের ভৌগোলিক অবস্থানটিই এমন যে উজানে ভারি বৃষ্টি হলে উত্তরাঞ্চলের বিভিন্ন জেলার বিস্তীর্ণ এলাকা পানির নিচে তলিয়ে যায়। আবার শুকনো মৌসুমে উজান থেকে পানি না এলে খরার কবলে পতিত হতে হয়। সম্প্রতি আসাম ও মেঘালয়ে অতিরিক্ত বৃষ্টি হওয়ায় উত্তরাঞ্চলের প্রায় সব নদ-নদীর পানি বেড়েছে এবং বহু এলাকা পানিতে প্লাবিত হয়েছে, বিশেষ করে নিম্নভূমি ও চরাঞ্চল। এতে ফসল ও সম্পদের ব্যাপক ক্ষতি হয়েছে।

তিনি ক্ষতিগ্রস্ত জনগণের উদ্দেশে বলেন, বন্যা মোকাবিলা ও দুর্যোগ ব্যবস্থাপনায় সরকার জোর প্রস্তুতি নিয়েছে। তিনি আরো বলেন, দেশে এখন করোনার প্রকোপ চলছে। তাই এখনই স্থানীয় প্রশাসনকে বন্যা পুনর্বাসন কেন্দ্রগুলো সাজাতে হবে স্বাস্থ্যবিধি মেনে, যাতে সেখানে গিয়ে নতুন করে কেউ সংক্রমিত না হন।

এ সময় স্থানীয় প্রশাসনের কর্মকর্তা এবং জনপ্রতিনিধিবৃন্দ উপস্থিত ছিলেন।

#

রবীন্দ্রনাথ/মাসুম/রেজুয়ান/মোশারফ/সেলিম/২০২১/১৮৪৫ ঘণ্টা

তথ্যবিবরণী নম্বর : ৩০৭৬

**ডিজিটাল পশুর হাটের উদ্বোধন করলেন স্থানীয় সরকার মন্ত্রী**

ঢাকা, ২০ আষাঢ় (৪ জুলাই) :

আসন্ন পবিত্র ঈদুল আজহায় করোনা সংক্রমণ প্রতিরোধে সকলকে অনলাইনে পশু ক্রয়-বিক্রয়ের আহ্বান জানিয়েছেন স্থানীয় সরকার মন্ত্রী মোঃ তাজুল ইসলাম। আজ ঢাকা উত্তর সিটি কর্পোরেশন এবং ই-ক্যাব আয়োজিত 'ডিএনসিসি ডিজিটাল পশুর হাট' এর ভার্চুয়াল উদ্বোধন অনুষ্ঠানে এ আহ্বান জানান মন্ত্রী।

ঢাকা উত্তর সিটি কর্পোরেশনের মেয়র মোঃ আতিকুল ইসলামের সভাপতিত্বে অনুষ্ঠানে বিশেষ অতিথি হিসেবে তথ্য ও সম্প্রচার মন্ত্রী ড. হাছান মাহ্‌মুদ, বাণিজ্য মন্ত্রী টিপু মুনশি, মৎস্য ও প্রাণিসম্পদ মন্ত্রী শ ম রেজাউল করিম, ডাক ও টেলিযোগাযোগ মন্ত্রী মোস্তাফা জব্বার, আইসিটি প্রতিমন্ত্রী জুনাইদ আহমেদ পলক এবং সংশ্লিষ্ট মন্ত্রণালয় ও বিভাগের সিনিয়র সচিব ও সচিবগণ অংশগ্রহণ করেন।

অনুষ্ঠানে প্রধান অতিথির বক্তব্যে স্থানীয় সরকার মন্ত্রী দেশে করোনা সংক্রমণ ঊর্ধ্বগতি থাকায় জনসমাগম এড়াতে হাটে না গিয়ে অনলাইনে পশু ক্রয়-বিক্রয়ে দেশের সকল মানুষকে অন্তর্ভুক্ত করতে ইউনিয়ন পর্যায়ে ডিজিটাল প্ল্যাটফর্ম ব্যবহার করার জন্য সংশ্লিষ্টদের পরামর্শ দেন।

ই-কমার্স একটি আধুনিক বাণিজ্যিক পদ্ধতি যা দীর্ঘদিন ধরে মানুষের আস্থা অর্জন করে সামনে এগিয়ে যাচ্ছে। করোনা মহামারিতে ই-কমার্সের গুরুত্ব আরো বহুগুণ বৃদ্ধি পেয়েছে উল্লেখ করে তিনি বলেন, ই-ক্যাবসহ অন্যান্য প্রতিষ্ঠান এগিয়ে আসায় দেশের করোনা পরিস্থিতিতে ঘরবন্দি মানুষের নিকট প্রয়োজনীয় জিনিসপত্র সহজে পৌঁছে দেয়া সম্ভব হচ্ছে।

মোঃ তাজুল ইসলাম বলেন, গত বছরের তুলনায় এ বছর কোভিড-১৯ পরিস্থিতি আরো বেশি ভয়াবহ রূপ ধারণ করেছে। জনসমাগম এড়াতে আমাদের আরো বেশি সতর্কতা অবলম্বন করতে হবে। ডিজিটাল প্ল্যাটফর্মে সম্পৃক্ত করা যায় সে উপায় বের করতে হবে। ডিজিটাল প্ল্যাটফর্মে অনলাইনে কেনাকাটা বৃদ্ধিকরণে মানুষকে উৎসাহিত করার জন্য গণমাধ্যমে প্রচার-প্রচারণা চালানোর ওপর গুরুত্বারোপ করেন তিনি।

বিশেষ অতিথির বক্তৃতায় মৎস্য ও প্রাণিসম্পদ মন্ত্রী শ ম রেজাউল করিম বলেন, আসন্ন কোরবানির জন্য প্রায় ১ কোটি ১৯ লাখ গবাদিপশু প্রস্তুত আছে। গত দুটি কোরবানির ঈদে দেশের বাইরে থেকে পশু আসতে দেওয়া হয়নি। তাতে কোরবানির পশুর সংকট হয়নি। এবছরও দেশে পর্যাপ্ত কোরবানির পশু রয়েছে। সীমান্তে যাতে চোরাইপথে বা অন্য কোন উপায়ে একটা পশুও দেশের ভিতর প্রবেশ করতে না পারে সে বিষয়ে নির্দেশনা প্রদান করা হয়েছে। তিনি বলেন, খামারিদের কথা আমাদের মনে রাখতে হবে। তারা অনেক কষ্ট করে খামার তৈরি করেছে, বিনিয়োগ করেছে। তাদের পশু বিক্রি হবে না, বাইরে থেকে বাইরে থেকে পশু আসবে, এটা কোনোভাবেই মেনে নেওয়া যায় না।

অনুষ্ঠানে স্থানীয় সরকার মন্ত্রী 'ডিএনসিসি ডিজিটাল পশুর হাট' হতে পবিত্র ঈদুল আজহায় কোরবানির উদ্দেশ্যে একটি গরু ক্রয় করেন।

#

হায়দার/মাসুম/রেজুয়ান/মোশারফ/সেলিম/২০২১/১৮৩০ ঘণ্টা

তথ্যবিবরণী নম্বর : ৩০৭৫

**বন্যা মোকাবেলায় সার্বক্ষণিক মনিটরিং করা হচ্ছে**

**-- প্রতিমন্ত্রী জাহিদ ফারুক**

ঢাকা, ২০ আষাঢ় (৪ জুলাই) :

‘বন্যাসহ যেকোনো দুর্যোগ মোকাবেলায় তৎপর রয়েছে পানি সম্পদ মন্ত্রণালয়। স্কুল-কলেজ, হাট-বাজারসহ নদীভাঙন রোধে সর্বোচ্চ চেষ্টা অব্যাহত আছে। প্রধানমন্ত্রী শেখ হাসিনার নির্দেশনায় সারাদেশে বন্যা পরিস্থিতি সার্বক্ষণিক মনিটরিং ও যথাযথ নির্দেশনা প্রদান করা হচ্ছে।'

আজ দুপুরে মন্ত্রণালয়ের নিজ অফিসকক্ষে এ সংক্রান্ত এক বৈঠক শেষে পানিসম্পদ প্রতিমন্ত্রী কর্নেল (অব.) জাহিদ ফারুক এসব কথা বলেন। এ সময় মন্ত্রণালয়ের অতিরিক্ত সচিব (উন্নয়ন) রোকন উদ দৌলা, পানি উন্নয়ন বোর্ডের মহাপরিচালক ফজলুর রশিদ উপস্থিত ছিলেন।

প্রতিমন্ত্রী জানান, ‘অনিয়ম রোধে জরুরি বাঁধ মেরামতের কাজ জেলা প্রশাসককে অন্তর্ভুক্ত করে কমিটি গঠনের মাধ্যমে বাস্তবায়ন করতে হবে। করোনার মাঝেও সকল প্রকৌশলী দুর্যোগ মোকাবেলায় দিনরাত কাজ করছেন।'

#

আসিফ/মাসুম/রেজুয়ান/মোশারফ/সেলিম/২০২১/১৮৩০ ঘণ্টা

তথ্যবিবরণী নম্বর : ৩০৭৪

**বিশিষ্ট গীতিকবি ফজল-এ-খোদার মৃত্যুতে বিজ্ঞান ও প্রযুক্তি মন্ত্রীর শোক**

ঢাকা, ২০ আষাঢ় (৪ জুলাই) :

বিশিষ্ট গীতিকবি ফজল-এ-খোদার মৃত্যুতে গভীর শোক ও দুঃখ প্রকাশ করেছেন বিজ্ঞান ও প্রযুক্তি মন্ত্রী স্থপতি ইয়াফেস ওসমান।

মন্ত্রী আজ এক শোকবার্তায় মরহুমের বিদেহী আত্মার মাগফিরাত কামনা করেন এবং তার শোকসন্তপ্ত পরিবারের সদস্যদের প্রতি গভীর সমবেদনা জ্ঞাপন করেন।

শোকবার্তায় বিজ্ঞান ও প্রযুক্তি মন্ত্রী জানান ফজল-এ-খোদা তার সৃজনশীল কর্মের মধ্য দিয়ে সংগীতপ্রেমী মানুষের হৃদয়ে চিরকাল বেঁচে থাকবেন।

#

বিবেকানন্দ/মাসুম/রেজুয়ান/মোশারফ/সেলিম/২০২১/১৭০০ ঘণ্টা

তথ্যবিবরণী নম্বর : ৩০৭৩

**সরকারের সমালোচনায় মুখর বিএনপি ও এনজিওদের এখন খুঁজে পাওয়া যাচ্ছে না**

**-- তথ্যমন্ত্রী**

ঢাকা, ২০ আষাঢ় (৪ জুলাই) :

সরকারের সমালোচনায় মুখর বিএনপি ও এনজিও ব্যক্তিত্বদের করোনার এই সময়ে আর মানুষের পাশে খুঁজে পাওয়া যাচ্ছে না, বলেছেন আওয়ামী লীগের যুগ্ম সাধারণ সম্পাদক এবং তথ্য ও সম্প্রচার মন্ত্রী ড. হাছান মাহ্‌মুদ।

আজ রাজধানীর ধানমন্ডিতে আওয়ামী লীগ সভাপতির রাজনৈতিক কার্যালয়ে ত্রাণ ও সমাজকল্যাণ উপকমিটির পক্ষ থেকে বিভিন্ন হাসপাতালের জন্য হাইফ্লো ক্যানুলাসহ করোনাসুরক্ষা সামগ্রী বিতরণ অনুষ্ঠানে তিনি একথা বলেন। দলের ত্রাণ ও সমাজকল্যাণ সম্পাদক সুজিত রায় নন্দীর সভাপতিত্বে যুগ্ম সাধারণ সম্পাদক আ ফ ম বাহাউদ্দিন নাছিম, স্বাস্থ্য ও জনসংখ্যা সম্পাদক ডাঃ রোকেয়া সুলতানা, সাংগঠনিক সম্পাদক সাখাওয়াত হোসেন শফিক অনুষ্ঠানে বক্তব্য রাখেন।

মন্ত্রী হাছান মাহ্‌মুদ বলেন, 'করোনায় মানুষের পাশে না দাঁড়িয়ে বিএনপি মহামারির প্রথম দিকে ফটোসেশন করেছে, এখন দ্বিতীয় ঢেউয়ে দূরবীণ দিয়েও তাদের খুঁজে পাওয়া যাচ্ছে না। আর অনেক এনজিও দশজনকে কিছু দিয়ে ছবি তুলে সবাইকে দেখায়, বিদেশে বিভিন্ন দাতা সংস্থার কাছেও পাঠায়। আর তাদের কেউ কেউ টকশো’তে সরকারের সমালোচনাই করে।’

'বিএনপি এবং এই সমস্ত সংগঠন যারা করোনার আগে এবং করোনাকালে সরকারের সমালোচনায় ব্যস্ত তাদের কাউকে এখন আর মানুষের পাশে খুঁজে পাওয়া যাচ্ছে না, কিন্তু তাদের সমালোচনা বন্ধ হয়নি' বলেন তিনি।

মানুষের কল্যাণকে রাজনীতির ব্রত হিসেবে বর্ণনা করে ড. হাছান জানান, 'জনগণের পাশে থাকতে গিয়ে আওয়ামী লীগের কেন্দ্রীয় কমিটির পাঁচজন নেতা করোনায় আক্রান্ত হয়ে মৃত্যুবরণ করেছেন, বেশিরভাগ সদস্যই আক্রান্ত হয়েছেন, অনেকে একাধিকবার। সারাদেশে প্রায় ১ হাজার নেতাকর্মী করোনায় মারা গেছে, এরপরও আওয়ামী লীগের নেতাকর্মীরা মানুষের পাশে আছে। দলের পক্ষ থেকে সারাদেশে লাখ লাখ মানুষকে স্বাস্থ্যসুরক্ষা সামগ্রী ও ২ কোটি পরিবারের কাছে খাদ্য সহায়তা পৌঁছে দেয়া হয়েছে। দেশের অন্য কোনো রাজনৈতিক দল মানুষের পাশে থাকেনি।’

'অপরদিকে বিএনপি নেতারা এখন শুধু খালেদা জিয়ার স্বাস্থ্য আর তাকে বিদেশ পাঠানো নিয়ে কথা বলছে, দেশের মানুষের স্বাস্থ্য নিয়ে তাদের কোনো চিন্তা আছে বলে মনে হয় না' মন্তব্য করে হাছান মাহ্‌মুদ বলেন, আওয়ামী লীগ থেকে অনেক রাজনৈতিক দলের শেখা উচিত।

এসময় আওয়ামী লীগের অপর যুগ্ম সাধারণ সম্পাদক আ ফ ম বাহাউদ্দিন নাছিম তার বক্তৃতায় বলেন, 'মানুষের দুর্দশা নিয়ে রাজনীতি করা অপরাধতুল্য। করোনা নিয়ে রাজনৈতিক ফায়দা লুটতে চাওয়া অপশক্তি বিএনপির বিরুদ্ধে ঐক্যবদ্ধভাবে রুখে দাঁড়াতে হবে।'

অনুষ্ঠানে চট্টগ্রাম, রাঙ্গামাটি, বান্দরবান, নীলফামারী, বগুড়াসহ কয়েকটি জেলার হাসপাতালের জন্য হাইফ্লো ক্যানুলা ও অন্যান্য করোনাসুরক্ষা সামগ্রী তাদের প্রতিনিধিদের হাতে তুলে দেন অতিথিবৃন্দ।

এরপরই তথ্য ও সম্প্রচার মন্ত্রী ঢাকা উত্তর সিটি কর্পোরেশনের কোরবানির পশুর ডিজিটাল হাট উদ্বোধন অনুষ্ঠানে ভার্চুয়াল মাধ্যমে যুক্ত হয়ে বক্তব্য রাখেন। করোনাকালে এ উদ্যোগের ভুয়সী প্রশংসা করেন ড. হাছান   
মাহ্‌মুদ।

#

আকরাম/মাসুম/রেজুয়ান/মোশারফ/সেলিম/২০২১/১৭০০ ঘণ্টা

তথ্যবিবরণী নম্বর : ৩০৭২

**গীতিকবি ফজল-এ-খোদার ইন্তেকালে তথ্যমন্ত্রীর শোক**

ঢাকা, ২০ আষাঢ় (৪ জুলাই) :

বরেণ্য গীতিকবি 'সালাম সালাম হাজার সালাম' গানটির রচয়িতা ফজল-এ-খোদার ইন্তেকালে গভীর শোক ও দুঃখ প্রকাশ করেছেন তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

আজ রাজধানীর একটি হাসপাতালে চিকিৎসাধীন অবস্থায় ৮১ বছর বয়সে স্ত্রী ও তিন পুত্র রেখে ফজল-এ-খোদার প্রয়াণের সংবাদে মন্ত্রী প্রয়াতের বিদেহী আত্মার মাগফিরাত কামনা করেন এবং তার শোকসন্তপ্ত পরিবারের সদস্যদের প্রতি গভীর সমবেদনা জানান।

ড. হাছান তাঁর শোকবার্তায় বলেন, গীতিকার ফজল-এ-খোদা অর্ধশতাব্দী ধরে তার সৃষ্ট অজস্র কালজয়ী গানের মধ্য দিয়ে দেশবাসীর হৃদয়ে চিরঞ্জীব হয়ে রয়েছেন।

#

আকরাম/মাসুম/রেজুয়ান/মোশারফ/সেলিম/২০২১/১৬৩০ ঘণ্টা

তথ্যবিবরণী নম্বর : ৩০৭১

টেলিভিশনে স্ক্রল আকারে প্রচারের জন্য

**সকল ইলেকট্রনিক মিডিয়া**

ঢাকা, ২০ আষাঢ় (৪ জুলাই):

সরকারি-বেসরকারি টিভি চ্যানেলসহ সকল ইলেকট্রনিক মিডিয়ায় নিম্নোক্ত বিষয়টি স্ক্রল আকারে প্রচারের জন্য অনুরোধ করা হল :

**মূলবার্তা :**

‘মাদার অব হিউম্যানিটি সমাজকল্যাণ পদক (২০২০-২০২১)’ প্রদানের জন্য মনোনয়ন আহ্বান করা হয়েছে। নীতিমালা (সংশোধনীসহ) ও মনোনয়ন ছক সকল জেলা সমাজসেবা কার্যালয়ে পাওয়া যাবে। বিস্তারিত: সমাজকল্যাণ মন্ত্রণালয় ([www.msw.gov.bd](http://www.msw.gov.bd)) ও (www.dss.gov.bd)

#

জাকির/পরীক্ষিৎ/সুবর্ণা/শামীম/২০২১/১৬১৭ ঘণ্টা

তথ্যবিবরণী নম্বর : ৩০৭০

**‘মাদার অব হিউম্যানিটি সমাজকল্যাণ পদক (২০২০-২১)’ মনোনয়ন আহ্বান**

ঢাকা, ২০ আষাঢ় (৪ জুলাই):

মাদার অব হিউম্যানিটি পদক নীতিমালা ২০১৮’ অনুযায়ী ‘মাদার অব হিউম্যানিটি সমাজকল্যাণ পদক (২০২০-২১)’ প্রদানের জন্য মনোনয়ন আহ্বান করেছে সমাজকল্যাণ মন্ত্রণালয়।

নীতিমালা অনুযায়ী আগামীকাল ৫ জুলাই থেকে মনোনয়ন আহ্বান; ৩১ জুলাই পর্যন্ত জেলা কমিটিতে আবেদন গ্রহণ; ১৭ আগস্ট জেলা কমিটিতে মনোনয়ন চূড়ান্তকরণ; ৩১ আগস্ট এর মধ্যে জেলা কমিটি কর্তৃক মন্ত্রণালয়ে মনোনয়ন সুপারিশ প্রেরণ; ২০ আগস্ট এর মধ্যে মন্ত্রণালয় ও বিভাগ থেকে সমাজকল্যাণ মন্ত্রণালয়ে প্রস্তাব প্রেরণ; ১৫ অক্টোবর জাতীয় কমিটি কর্তৃক মনোনয়ন চূড়ান্তকরণ; ৩১ অক্টোবর এর মধ্যে জাতীয় কমিটি কর্তৃক চূড়ান্ত মনোনয়ন মন্ত্রিপরিষদ বিভাগে প্রেরণ এবং ২ জানুয়ারি ২০২২ প্রধানমন্ত্রী কর্তৃক মনোনয়ন অনুমোদনক্রমে পুরস্কার প্রদান করা হবে।

‘মাদার অব হিউম্যানিটি সমাজকল্যাণ পদক (২০২০-২১)’ এর মনোনয়ন ছক এবং নীতিমালা (সংশোধনীসহ) সমাজকল্যাণ মন্ত্রণালয়ের ওয়েবসাইট ([www.msw.gov.bd](http://www.msw.gov.bd/)), সমাজসেবা অধিদফতরের ওয়েবসাইট ([www.dss.gov.bd](http://www.dss.gov.bd/)) এবং সকল জেলা সমাজসেবা কার্যালয়ে পাওয়া যাবে।

সমাজকল্যাণ মন্ত্রণালয়ের মাঠ পর্যায়ে অবস্থিত জেলা সমাজসেবা কার্যালয়ে আবেদন দাখিল করতে হবে। মন্ত্রণালয় ও বিভাগ পর্যায়ের মনোনয়নের ক্ষেত্রে সরাসরি সমাজকল্যাণ মন্ত্রণালয়ে প্রেরণ করতে হবে।

 #

জাকির/পরীক্ষিৎ/সুবর্ণা/শামীম/২০২১/১৬২৪ ঘণ্টা

তথ্যবিবরণী নম্বর : ৩০৬৯

**খুলনায় ট্রাক শ্রমিকদের মাঝে খাদ্যসাহায়তা বিতরণ**

খুলনা, ২০ আষাঢ় (৪ জুলাই):

খুলনায় শামীম স্কয়ার মার্কেট চত্ত্বরে প্রধানমন্ত্রীর ত্রাণ তহবিল থেকে করোনায় কর্মহীন দুইশত ট্রাক শ্রমিকের মাঝে আজ খাদ্যসহায়তা বিতরণ করা হয়।

খুলনা মহানগর শ্রমিক লীগ আয়োজিত এই কর্মসূচিতে মহানগর আওয়ামী লীগের সাধারণ সম্পাদক এমডিএ বাবুল রানা, ওয়ার্ড কাউন্সিলর কনিকা সাহা, শ্রম দপ্তরের পরিচালক মোঃ মিজানুর রহমান, সাংবাদিক ইউনিয়নের সভাপতি মুন্সি মাহবুব আলম সোহাগ, মহানগর শ্রমিক লীগের সভাপতি মোঃ মোতালেব মিয়া, ট্রাক শ্রমিক ইউনিয়নের সভাপতি মোঃ সেলিম হোসেন, মহানগর শ্রমিক লীগের সাধারণ সম্পাদক রণজিৎ কুমার ঘোষ প্রমুখ উপস্থিত ছিলেন।

#

সুলতান/পরীক্ষিৎ/সুবর্ণা/শামীম/২০২১/১৪৪৯ ঘণ্টা

তথ্যবিবরণী নম্বর : ৩০৬৮

**চট্টগ্রাম নগরীর ডেকোরেটার্স মালিক-শ্রমিকদের মাঝে ত্রাণ বিতরণ**

চট্টগ্রাম, ২০ আষাঢ় (৪ জুলাই) :

কোভিড-১৯ জনিত উদ্ভূত পরিস্থিতিতে সার্বিক কার্যাবলীতে কঠোর বিধি-নিষেধ আরোপের ফলে চট্টগ্রামের ডেকোরেটার্স মালিক-শ্রমিক সংগঠনের অস্বচ্ছল ৩’শ সদস্যের মাঝে প্রধানমন্ত্রী শেখ হাসিনা প্রদত্ত উপহার সামগ্রী বিতরণ করা হয়েছে। আজ এম এ আজিজ স্টেডিয়ামসংলগ্ন জিমনেসিয়াম হলে চট্টগ্রাম জেলা প্রশাসন এ কর্মসূচির আয়োজন করে। অনুষ্ঠানে প্রধান অতিথি হিসেবে উপস্থিত থেকে এসব উপহার সামগ্রী বিতরণ করেন বিভাগীয় কমিশনার মোঃ কামরুল হাসান এনডিসি।

প্রতি প্যাকেট উপহার সামগ্রীর মধ্যে ছিল-১০ কেজি চাল, ১ কেজি ডাল, ১ কেজি চিনি, ১ কেজি লবন, ১ লিটার সয়াবিন তেল ও ১টিঁ সাবান।

চট্টগ্রাম জেলা প্রশাসক মোহাম্মদ মমিনুর রহমানের সভাপতিত্বে অনুষ্ঠানে অন্যান্যের মধ্যে চট্টগ্রাম মহানগর মুক্তিযোদ্ধা সংসদের ইউনিট কমান্ডার বীর মুক্তিযোদ্ধা মোজাফফর আহমদ-সহ ঊর্ধ্বতন কর্মকর্তাগণ উপস্থিত ছিলেন।

#

সাইফুল/পরীক্ষিৎ/সুবর্ণা/শামীম/২০২১/১৪৪৮ ঘণ্টা

তথ্যবিবরণী নম্বর : ৩০৬৭

**বিশিষ্ট গীতিকবি ফজল-এ-খোদার মৃত্যুতে সংস্কৃতি প্রতিমন্ত্রীর শোক**

ঢাকা, ২০ আষাঢ় (৪ জুলাই) :

'সালাম সালাম হাজার সালাম' খ্যাত বিশিষ্ট গীতিকবি ফজল-এ-খোদার মৃত্যুতে গভীর শোক ও দুঃখ প্রকাশ করেছেন সংস্কৃতি বিষয়ক প্রতিমন্ত্রী কে এম খালিদ।

প্রতিমন্ত্রী আজ এক শোকবার্তায় মরহুমের বিদেহী আত্মার মাগফেরাত কামনা করেন এবং তাঁর শোকসন্তপ্ত পরিবারের প্রতি সমবেদনা জানান

শোকবার্তায় প্রতিমন্ত্রী জানান, অসংখ্য কালজয়ী গানের স্রষ্টা ফজল-এ-খোদা তাঁর সৃজনশীল কর্মের মধ্য দিয়ে সংগীতপ্রেমী মানুষের হৃদয়ে চিরকাল বেঁচে থাকবেন।

উল্লেখ্য, গীতিকবি ফজল-এ-খোদা (৮১) আজ ভোর আনুমানিক ৪ টার দিকে রাজধানীর সোহরাওয়ার্দী হাসপাতালে চিকিৎসাধীন অবস্থায় মৃত্যুবরণ করেন (ইন্না লিল্লাহি .......... রাজিউন)। মৃত্যুকালে তিনি স্ত্রী, তিন পুত্র ও অসংখ্য গুণগ্রাহী রেখে গেছেন।

ফজল-এ-খোদা ছিলেন একজন কবি, ছড়াকার ও গীতিকার। তাঁর রচিত ‘সালাম সালাম হাজার সালাম’ গানটি জায়গা করে নিয়েছে বিবিসি’র সর্বকালের সর্বশ্রেষ্ঠ বাংলা গানের তালিকায়। ১৯৬০-এর দশক থেকে শুরু করে ২০১৫ সাল পর্যন্ত প্রায় ৫০ বছর ফজল-এ-খোদা অসংখ্য দেশাত্মবোধক, আধুনিক, লোক সংগীত, ইসলামী গান রচনা করেছেন। ঢাকা বেতারের সাবেক এই আঞ্চলিক পরিচালক শিশু-কিশোরদের সংগঠন ‘শাপলা শালুকের আসর’-এর প্রতিষ্ঠাতা পরিচালকও ছিলেন।

#

ফয়সল/পরীক্ষিৎ/সুবর্ণা/শামীম/২০২১/১২২২ ঘণ্টা